FI Euroopan unionin virallinen lehti CE 88/385

(2004/C 88 E/0392)

KIRJALLINEN KYSYMYS E-2140/03

esittäjä(t): Maurizio Turco (NI) komissiolle

(26. kesäkuuta 2003)

Aihe: Uskonnonvapauden rikkominen Uzbekistanissa

Toukokuussa 2003 neljä jehovantodistajaa, jotka olivat rukoilleet kadulla, joutui paikallisten viranomaisten pahoinpitelemiksi Kaganin poliisiaseman lähistöllä. Yksi heistä oli menettänyt tajuntansa ja toinen oli potilaskertomuksen mukaan saanut kallovammoja päähän kohdistuneista iskuista. Poliisi ei myönnä näiden neljän joutuneen väkivallan uhreiksi. Oikeuslaitos ei ole vielä päättänyt, olisiko sen käynnistettävä rikosoikeudellinen tai hallinnollinen menettely näitä uskovaisia vastaan.

Kahta jehovantodistajaa, Shukhrat Ashurovia ja Alisher Argeliyevia, oli kuulusteltu hallinnollisia rikkomuksia koskevan säännöstön perusteella sen jälkeen, kun poliisi oli tehnyt ratsian näistä toisen asuntoon ja takavarikoinut jehovantodistajien aineistoa (Koraani, Uusi testamentti ja Raamattu). Ashurov oli todennut, että tekstit oli tuotu Uzbekistaniin laillisesti, mutta Gazalkentin alueen terrorismin torjunnan ja kansainvälisten asioiden viraston virkailija Khusan Imanaliyev oli puolustellut toimia sillä, että vaikka näitä kahta ei pidetty terroristeina, he olivat kuitenkin löydetyn materiaalin perusteella syyllistyneet käännytystoimintaan, joka on kielletty Uzbekistanin laissa.

Helluntailainen pappi Bakhtier Tuichiev on jo muutaman vuoden ajan yrittänyt saada paikallisia viranomaisia rekisteröimään hänen Andijianissa toimivan kirkkonsa. Helmikuussa 2002 Tuichiev oli saanut luvan oman alueensa viranomaisilta, mutta keskushallinto on vaikeuttanut anomuksen rekisteröimistä palauttamalla sen toistuvasti takaisin vetoamalla syihin, jotka eivät ole kovin uskottavia. Tämän vuoden tammi- ja huhtikuussa Tuichieville ilmoitettiin häntä vastaan mahdollisesti aloitettavasta hallinnollisesta menettelystä, jos hän jatkaisi uskonnollista toimintaa ilman lupaa (jota hän oli pyytänyt mutta jota hänelle ei ollut myönnetty). Kirkko on poliisiviranomaisten jatkuvassa tiukassa valvonnassa.

Viime syyskuussa Tuichievia kävi tapaamassa BBC:n ja CNN:n toimittajiksi esittäytynyt ryhmä, joka oletettavasti kuitenkin koostui kansallisen turvallisuuspalvelun jäsenistä (entinen KGB).

Ottaen huomioon Euroopan unionin ja Uzbekistanin väliset erinomaiset taloudelliset ja kaupalliset yhteistyösuhteet, voisiko komissio ilmoittaa:

— onko se tietoinen esitetyistä seikoista?

— mitkä aloitteet voisivat niiden välisessä yhteistyössä olla varteenotettavia ja tehokkaita keinoja saada Uzbekistan kunnioittamaan uskonnonvapautta?

Christopher Patteriin komission puolesta antama vastaus

(30. heinäkuuta 2003)

Komissio on erittäin tietoinen Uzbekistanin uskonnollisten vähemmistöjen erittäin vaikeista olosuhteista.

EU:n ja Uzbekistanin kumppanuus- ja yhteistyösopimus tarjoaa asianmukaiset puitteet tällaisten kysymysten keskustelulle.

Oikeus uskonnon-, vakaumuksen- ja sananvapauteen on tärkeä komissiolle. Tämä on perustavanlaatuinen ihmisoikeus ja sellaisena se on vahvistettu monissa kansainvälisissä sopimuksissa ihmisoikeuksien yleismaailmallinen julistus (18 artikla), kansalaisoikeuksia ja poliittisia oikeuksia koskeva kansainvälinen yleissopimus (18 artikla) ja Euroopan ihmisoikeussopimus (9 artikla) mukaan luettuina. Lisäksi Euroopan unionin perusoikeuskirjassa, jolla ohjataan komission ulkoisia toimia tällä alalla, tehdään selväksi, että jokaisella on oikeus ajatuksen, omantunnon ja uskonnon vapauteen (10 artikla) ja että kulttuurista, uskonnollista ja kielellistä monimuotoisuutta on kunnioitettava.

Unioni on useaan otteeseen vahvistanut, että ihmisoikeuksien ja demokratisoitumisen on oltava olennainen osa poliittista vuoropuheluamme kolmansien maiden kanssa. Uskonnonvapautta, joka on yksi perustavanlaatuisista ihmisoikeuksista, sekä uskonnollisten vähemmistöjen oikeuksia käsitellään näin ollen unionin kahdenvälisissä poliittisissa vuoropuheluissa ja tarpeen mukaan virallisissa yhteydenotoissa ja julkisissa kannanotoissa sekä Yhdistyneiden Kansakuntien (YK) ihmisoikeustoimikunnan, YK:n yleiskokouksen kolmannen komitean ja Euroopan turvallisuus- ja yhteistyöjärjestön (ETYJ) kaltaisissa monenvälisissä foorumeissa.

Komissio aikoo jatkossakin ottaa tämän kysymyksen esille Uzbekistanin viranomaisten kanssa mahdollisuuksien mukaan.